USB-C-portti puhelimessa
**USB-C** eli **USB Type-C** on 24-nastainen datan ja energian siirtoon käytettävä USB-liitäntä. Se sopii USB-C-porttiin kummin päin tahansa. Myös Intelin Thunderbolt 3 käyttää USB-C-liitintä.

Euroopan unionin päätöksellä tulevissa EU:n alueella myytävissä kaapelilla ladattavissa laitteissa on USB-C-liitäntä. Laki tulee voimaan syksyllä 2024. Päätös koskee elektronisia laitteita kuten älypuhelimia, taulutietokoneita, digitaalikameroita, kuulokkeita, käsikonsoleita ja sähkökirjoja. Kannettavia tietokoneita päätös tulee koskemaan keväästä 2026 lähtien. Päätöstä on valmisteltu yli kymmenen vuotta vähentämään eri laitteiden mukana tulevien uusien latureiden määrää. Yhteisellä laturilla tarkoitus on vähentää elektroniikkaromua sekä helpottaa kuluttajien elämää sekä vähentää latureista syntyviä kustannuksia. Päätöksessä on jätetty varaus myöhemmälle langattomalle lataukselle ja nopean latauksen standardille. Päätöstä voidaan päivittää kun uutta tekniikkaa kehitetään.

USB-C on standardoitu IEC-standardissa IEC 62680-1-3:2021.

Kehitys
-------

Tietoteknisten laitteiden kehittyessä yhä ohuemmiksi myös liitännöistä tuli kehittää ohuempia. Viimeinen USB-C:tä edeltävä merkittävä päivitys USB-standardiin oli vuonna 2013 julkaistu USB 3.1. Noin 700 tietotekniikka-alan yrityksestä koostuva USB Implementers Forum (USB-IF) julkaisi USB-C:n elokuussa 2014. USB-C on tehty korvaamaan aiemmat USB-liitännät, mutta se on sovittimen kanssa taaksepäin yhteensopiva aiempien USB-liitäntöjen kanssa.

Vuonna 2019 julkaistu USB4-standardi on ensimmäinen USB-versio, joka vaatii Type-C -liitännän.

Erot aiempiin versiohin
-----------------------

USB-C -liitännän koko on 8,3 × 2,5 millimetriä. Se on liittimiltään symmetrinen, joten sen voi asettaa tietotekniseen laitteeseen kummin päin tahansa. USB-C -standardin mukaisen johdon molemmat päät ovat samanlaisia, joten kumman tahansa pään voi laittaa laitteeseen. USB-C voi myös korvata 3,5 millimetrin jakkiliitännän, sillä se kykenee siirtämään äänen kanssa samaan aikaan muutakin dataa ja energiaa.

USB-C:n suurin tiedonsiirtonopeus on 40 gigabittiä sekunnissa (Gbps). Siirtonopeus kasvaa 80 gigabittiin sekunnissa USB4 Version 2.0 -määrittelyn myötä. Siirtonopeuden ansiosta USB-C:n Alternate Mode -moodi voi välittää myös DisplayPort-standardin mukaista videokuvaa.

USB-C tukee USB Power Delivery (USB PD) -standardia, jonka mukaan suurin latausteho on ollut 100 wattia, (20 volttia ja 5 ampeeria). USB PD versio 3.1 kasvatti määrän 240 wattiin ja lisäsi suurempia jännitteitä.

Kaapelointi
-----------

DisplayPort, Mobile High-Definition Link (MHL), HDMI ja Thunderbolt (20 Gbit/s) laitteet voidaan kytkeä standardin mukaisilla passiivilla USB-C-kaapeleilla toisiinsa.

Lähteet
-------

1. 1 2 3 4  Mundy, Jon: USB-C: everything you need to know *TrustedReviews*.  1.2.2017.  Arkistoitu 26.1.2017. Viitattu 20.2.2017. (englanniksi)
2. ↑  Jon Porter & James Vincent: USB-C will be mandatory for phones sold in the EU ‘by autumn 2024’ *theverge.com*.  7.6.2022. Viitattu 8.6.2022. (englanniksi)
3. ↑  IEC 62680-1-3:2021 *webstore.iec.ch*. Viitattu 2.9.2022. (englanniksi)
4. 1 2  Domingo, Joel: What Is USB-C? An Explainer *PCMag UK*.  28.10.2016. Viitattu 21.2.2017. (englanniksi)
5. ↑  USB Promoter Group Announces USB4 Specification (PDF) *usb.org*.  4.3.2019. Viitattu 2.9.2022. (englanniksi)
6. 1 2  Laine, Petrus: USB Type-C -liitin lupaa poistaa nykyliitinten ongelmat *Muropaketti*.  4.4.2014.  Arkistoitu 6.4.2014. Viitattu 21.2.2017.
7. ↑  Berschewsky, Tapio: Usb-liitin uusitaan - nämä ovat edut ja haitat *Digitoday*.  13.9.2014.  Arkistoitu 22.2.2017. Viitattu 21.2.2017.
8. 1 2  Brian Nadel: USB-C explained: How to get the most from it (and why it still keeps getting better) *computerworld.com*.  29.3.2022. Viitattu 2.9.2022. (englanniksi)
9. ↑  USB Promoter Group Announces USB4 Version 2.0 *businesswire.com*.  1.9.2022. Viitattu 2.9.2022. (englanniksi)
10. ↑  Ngo, Dong: USB Type-C and Thunderbolt 3: One port to connect them all *CNET*.  26.10.2016. Viitattu 21.2.2017. (englanniksi)
11. ↑  Robert Triggs: USB Power Delivery explained: What you need to know about ubiquitous charging *androidauthority.com*.  25.4.2022. Viitattu 2.9.2022. (englanniksi)
12. ↑  USB Charger (USB Power Delivery) *usb.org*. Viitattu 2.9.2022. (englanniksi)

Aiheesta muualla
----------------

* Kuvia tai muita tiedostoja aiheesta **USB-C** Wikimedia Commonsissa

* USB Type-C™ Cable and Connector Specification *usb.org*.  (englanniksi)
* Engdahl, Tomi: USB-C tuo signaalin ja tehon yhteen.  *Uusiteknologia.fi*, 9.5.2018, nro 1/2018, s. 30–34.  Teknologiamediat. Artikkelin verkkoversio.  (Arkistoitu – Internet Archive)